BG Официален вестник на Европейския съюз L 121/1

РЕГЛАМЕНТ (ЕС) 2018/685 НА КОМИСИЯТА

от 3 май 2018 година

за изменение на приложения II, III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от абамектин, бира, флуопирам, флуксапироксад, малеинов хидразид, синапено семе на прах и тефлутрин във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1 и член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за абамектин и малеинов хидразид са определени в приложение II към Регламент (ЕО) № 396/2005. МДГОВ за флуопирам, флуксапироксад и тефлутрин са определени в част А от приложение III към посочения регламент. По отношение на бирата и синапеното семе на прах няма конкретно определени МДГОВ и тези вещества не са включени в приложение IV към посочения регламент, така че по подразбиране се прилага стойността от 0,01 mg/kg, установена в член 18, параграф 1, буква б) от същия регламент.

(2) В рамките на процедура по предоставяне на разрешение за употребата върху банани на продукт за растителна защита, съдържащ активното вещество абамектин, беше подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) По отношение на флуопирам такова заявление беше подадено за употребата му при тученица. По отношение на флуксапироксад такова заявление бе подадено за употребата му при тропични кореноплодни и грудкови зеленчуци, други кореноплодни и грудкови зеленчуци (с изключение на захарно цвекло), пресен лук, цветно зеле, брюкселско зеле, зеле, марули и салатни растения, спанак и подобни листни зеленчуци, дълголистна цикория, подправки и ядливи цветя, артишок/ангинарии/кардун, праз, билкови настойки от корени, подправки, които представляват корени и коренища, и корени от цикория. По отношение на тефлутрин такова заявление беше подадено за употребата му при моркови.

(4) В съответствие с член 6, параграфи 2 и 4 от Регламент (ЕО) № 396/2005 бе подадено заявление за употребата на флуксапироксад върху цитрусови плодове. Заявителят твърди, че разрешените видове употреба на веществото при тези култури в Бразилия са довели до по-високи стойности на остатъчни вещества от разрешените с Регламент (ЕО) № 396/2005 МДГОВ и че е необходимо определянето на по-високи МДГОВ, за да се избегнат пречките пред търговията при вноса на посочените култури.

(5) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(6) Европейският орган за безопасност на храните („Органът“) направи оценка на заявленията и на докладите за оценка, като обърна специално внимание на рисковете за потребителите и когато е целесъобразно — за животните, и даде обосновани становища относно предложените МДГОВ (2). Органът изпрати становищата си до заявителите, до Комисията и до държавите членки и ги публикува.

(7) В своите обосновани становища Органът стигна до заключението, че по отношение на употребата на флуксапироксад върху цитрусови плодове представените данни не са достатъчни, за да бъде определена на нова МДГОВ за цялата група. В съответствие със съществуващите насоки на Съюза за екстраполация на МДГОВ обаче е целесъобразно стойността на МДГОВ за грейпфрути да бъде същата като съществуващата МДГОВ за портокали. Поради това съществуващите МДГОВ за цитрусови плодове следва да бъдат запазени при сегашните им стойности, с изключение на МДГОВ за грейпфрути, която следва да бъде увеличена на 0,3 mg/kg.

(8) По отношение на всички останали заявления Органът стигна до заключението, че са изпълнени всички изисквания във връзка с данните и че измененията на МДГОВ, поискани от заявителите, са приемливи с оглед безопасността на потребителите въз основа на оценка на експозицията на потребителите за 27 конкретни групи европейски потребители. Органът взе предвид най-актуалната информация относно токсикологичните свойства на веществата. Не беше установен риск от превишаване на допустимата дневна доза или на острата референтна доза нито при дългосрочна експозиция на посочените вещества чрез консумация на всички хранителни продукти, които биха могли да ги съдържат, нито при краткосрочна експозиция, дължаща се на прекомерна консумация на съответните продукти.

(9) По отношение на малеинов хидразид Органът представи заключение относно партньорския преглед на оценката на риска от употребата на активното вещество като пестицид (3). В него той препоръча повишаване на МДГОВ за картофи, чесън, шалот/дребен лук и мляко.

(10) Бирата и синапеното семе на прах бяха одобрени като основни вещества съответно с Регламент за изпълнение (ЕС) 2017/2090 на Комисията (4) и Регламент за изпълнение (ЕС) 2017/2066 на Комисията (5). Не се очаква условията за употреба на посочените активни вещества да доведат до наличието в храни или фуражи на остатъчни вещества, които може да представляват риск за потребителя. Поради това е целесъобразно посочените вещества да бъдат включени в приложение IV към Регламент (ЕО) № 396/2005.

(11) Въз основа на обоснованите становища и на заключението на Органа и като се вземат под внимание факторите, които са от значение за разглеждания въпрос, се счита, че съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(12) Поради това Регламент (ЕО) № 396/2005 следва да бъде съответно изменен.

(13) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II, III и IV към Регламент (ЕО) № 396/2005 се изменят в съответствие с приложението към настоящия регламент.

Член 2

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 3 май 2018 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the modification of the existing maximum residue level for abamectin in bananas (Обосновано становище относно изменението на съществуващата максимално допустима граница на остатъчни вещества за абамектин при банани). EFSA Journal (Бюлетин на ЕОБХ) 2017;15(10):4987 [24 стр.].

Reasoned opinion on the modification of the existing maximum residue level for fluopyram in purslanes (Обосновано становище относно изменението на съществуващата максимално допустима граница на остатъчни вещества за флуопирам при тученица). EFSA Journal (Бюлетин на ЕОБХ) 2017;15(9):4984 [22 стр.].

Reasoned opinion on the modification of the existing maximum residue levels for fluxapyroxad in various crops (Обосновано становище относно изменението на съществуващите максимално допустими граници на остатъчни вещества за флуксапироксад при различни култури). EFSA Journal (Бюлетин на ЕОБХ) 2017;15(9):4975 [30 стр.].

Reasoned opinion on the modification of the existing maximum residue level for tefluthrin in carrots (Обосновано становище относно изменението на съществуващата максимално допустима граница на остатъчни вещества за тефлутрин при моркови). EFSA Journal (Бюлетин на ЕОБХ) 2017;15(10):5016 [21 стр.].

(3) Заключение относно партньорския преглед на оценката на риска от употребата на малеинов хидразид като пестицид. EFSA Journal (Бюлетин на ЕОБХ) 2016;14(6):4492 [22 стр.].

(4) Регламент за изпълнение (ЕС) 2017/2090 на Комисията от 14 ноември 2017 г. за одобряване на бирата като основно вещество в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 297, 15.11.2017 г., стр. 22).

(5) Регламент за изпълнение (ЕС) 2017/2066 на Комисията от 13 ноември 2017 г. за одобряване на синапено семе на прах като основно вещество в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на приложението към Регламент за изпълнение (ЕС) № 540/2011 на Комисията (ОВ L 295, 14.11.2017 г., стр. 43).